Source: http://www.zdruzenje-bioenergetikov.si/?page=statut
Timestamp: 2018-08-21 08:13:43+00:00
Document Index: 2283561

Matched Legal Cases: ['sodišče ', 'sodišče\n', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ', 'sodišče ']

Domov ! | Zemljevid strani | Odgovori na pogosta vprašanja | Izobraževanje | Število obiskov strani: 10003 od 1.1.2009
Statut Združenja bioenergetikov Slovenije
Ta statut ureja delovanje strokovnega Združenja bioenergetikov Slovenije (v nadaljnjem besedilu združenje). Združenje je pravna oseba.
Združenje deluje na območju Republike Slovenije. Sedež združenja je na Ljubgojni 5, 1354 Horjul.
Naloga združenja je povezovanje bioenergetikov z namenom izmenjave spoznanj in nadaljnjega razvoja terapevtske dejavnosti s pomočjo energijskih metod bioenergije in/ali radiestezije. Bioenergetik z izvajanjem terapevtske dejavnosti izvaja bioterapijo.
Za realizacijo svojih ciljev se združenje ukvarja z:
organizacijo srečanj v obliki seminarjev, predavanj in podobnih prireditev
izdajanje publikacij s področja dejavnosti in v skladu z veljavnimi predpisi
sodelovanje z drugimi društvi in organizacijami
drugimi nalogami, ki jih v skladu s svojimi nameni opredeli skupščina združenja.
V ta namen se lahko združenje včlani v sorodno tuje ali mednarodno združenje ali organizacijo.
Združenje ima svoje simbole. Njihovo obliko, podobo in uporabo podrobneje določi skupščina. Pečat je okrogle oblike s premerom vertikalne linije 3,5 cm. Z velikimi tiskanimi črkami v njem za drugim okroglim robom piše Združenje bioenergetikov Slovenije, v notranjosti pa je slika dveh rok, preko katerih iz sredine kroga proti napisu ob njegovem robu izhaja dvanajst žarkov v obliki ozkih pravokotnih trikotnikov.
Delovanje združenja je javno. Sejam skupščine in drugih organov sme v mejah prostorskih zmožnosti prisostvovati vsaka polnoletna oseba.
Združenje obvešča javnost o svojem delovanju za kar je odgovoren predsednik združenja.
Oblike članstva so:
Redni član združenja postane vsakdo, kdor se ukvarja z bioenergijo in/ali radiestezijo in ima ustrezen certifikat o znanju in sposobnostih s področja bioenergije, ki ga s sklepom priznava skupščina, izjemoma lahko postane član združenja tudi kandidat, za katerega Izvršni odbor ZBIOS na osnovi njegove pisne vloge in podane biografije presodi, da ima ustrezne reference na področju dela z bioenergijo in bi njegovo članstvo pomembno prispevalo k ugledu združenja. O predlogu za sprejem kandidata odloči skupščina na prvi naslednji seji.
Prošnjo za vstop z overjeno kopijo certifikata pošlje kandidat izvršnemu odboru. Ob prošnji za vstop mora kandidat podati izjavi pripravljenosti spoštovati akte in sklepe združenja ter kodeksa etike bioenergetikov.
Izvršni odbor po prejemu prošnje, certifikata in izjave vpiše novega člana v register rednih članov združenja. Če prošnja ne vsebuje potrebnega certifikata, odbor s sklepom prošnjo zavrne.
Izvršni odbor sme kljub ustreznosti prošnje, certifikata in izjave sprejeti obrazložen sklep, da se prošnja zavrne, če utemeljeno meni, da kandidat ni sposoben oziroma pripravljen delovati v skladu z akti in sklepi združenja ter kodeksa etike bioenergetikov. Tak sklep sprejme Izvršni odbor soglasno in ga pošlje kandidatu.
Zoper negativni sklep iz 9. ali 10. člena statuta ima prizadeti pravico do pritožbe na skupščino, ki dokončno odloči o zadevi.
Redni član združenja lahko sodeluje v vseh oblikah dejavnosti in organih združenja. Redni člani združenja imajo naslednje pravice in dolžnosti:
da volijo in so izvoljeni v organe združenja
da sodelujejo pri delu in soodločajo v organih združenja
da uporabljajo skupne dosežke in rezultate delovanja združenja pri svojem delu
da uresničujejo svoje osebne interese na področju dejavnosti združenja
da so seznanjeni s programom in poslovanjem združenja ter njegovim finančno materialnim poslovanjem.
Redni član združenja mora:
spoštovati akte združenja, sklepe njegovih organov in kodeks etike bioenergetikov
delovati v skladu z interesi, koristmi in ugledom združenja
aktivno sodelovati pri delu združenja (pisati članke v glasilo, sodelovati na predavanjih, pomoč pri organizaciji srečanj itd.)
plačati članarino.
Članstvo združenju preneha s smrtjo, izstopom ali izključitvijo. Član združenja izstopi, če pošlje izstopno izjavo izvršnemu odboru ali ne plača članarine do 31.1. za tekoče leto. Pred izbrisom iz registra članov združenja zaradi neplačevanja članarine izvršni odbor opozori člana. Član ima možnost ostati v združenju, če v roku 15 dni po prejemu opozorila plača zaostalo članarino.
Naziv častnega člana lahko pridobi vsak redni član, kdor je s svojim delovanjem izjemno prispeval k razvoju in krepitvi združenja. Častni član ne more postati, komur je častno razsodišče izreklo disciplinski ukrep. Naziv častnega člana podeli skupščina s sklepom, če zanj glasujeta dve tretjini opredeljenih navzočih članov.
Donatorji imajo pravice in dolžnosti:
prevzemajo pokroviteljstvo nad posamezno dejavnostjo ali v drugi obliki zagotavljajo gmotno pomoč
dajejo predloge o namenski uporabi sredstev, ki jih prispevajo
sodelujejo pri delu organov
sprejemajo zahvale za delo in prispevke.
III. ORGANIZACIJA ZDRUŽENJA
Za izvrševanje nalog in ciljev sme skupščina združenja ustanoviti posebne odbore. Sestava, način delovanja in mandatna doba teh odborov se določijo v sklepu, s katerim se odloči o ustanovitvi takšnega odbora.
Člani organov so izvoljeni za dobo štirih let z možnostjo ponovitev. Članstvo v več organih, razen v skupščini, hkrati ni dopustno. Član organa je lahko predčasno razrešen:
če to sam zahteva
če trajno izgubi delovno zmožnost za opravljanje svoje funkcije
če preneha njegovo članstvo v združenju
če deluje v nasprotju z interesi in koristmi združenja
Člani organov lahko za nujne in koristne potroške v zvezi z delovanjem združenja prejmejo nadomestilo iz finančnih sredstev združenja. O nadomestilu teh potroškov odloči izvršni odbor.
Najvišji organ združenja je skupščina. Sestavljajo jo vsi redni člani združenja.
Skupščina odloča o naslednjem:
sprejema in spreminja splošne akte združenja
sprejema program dela in finančni načrt ter potrjuje zaključni račun za preteklo leto
voli organe združenja in obravnava poročilo o delu teh organov
sklepa o drugih najpomembnejših odločitvah v zvezi z obstojem in delovanjem združenja ter odloča o drugih zadevah, določenih s tem statutom
odloča o pritožbah kot organ II. stopnje
Skupščina dela na rednih in izrednih sejah. Seje sklicuje predsednik izvršnega odbora. Redno sejo skliče enkrat letno; izredno sejo mora sklicati, če to zahteva najmanj četrtina članov združenja ali večina članov izvršnega ali nadzornega odbora, brž, ko je to mogoče oziroma najkasneje v roku enega meseca, v nasprotnem primeru ga skliče predlagatelj. Izredna Skupščina sklepa le o zadevi, za katero je bila sklicana. Sklic skupščine je potrebno članom javiti najmanj petnajst dni pred datumom, za katerega je sklicana.
Skupščina sklepa, če je na seji navzoča večina članov. Odločitev sprejema z večino opredeljenih glasov navzočih članov, če ni s tem statutom določeno drugače, ali, če se sama skupščina ne odloči za strožjo večino.
Če je na seji zbranih manj kot polovica in več kot četrtina članov, smejo navzoči člani oblikovati besedilo predloga sklepa, ki ga izvršni odbor v roku 15 dni pošlje preostalim članom združenja v odločitev.
Sklep je sprejet, če se o njem v roku 15 dni po prejemu sklepa opredeli večina članov združenja in če zanj glasuje večina opredeljenih članov. Svoje opredelitve pošljejo člani izvršnemu odboru združenja.
Izvršni odbor ugotovi, ali je sklep sprejet, in svojo ugotovitev pošlje članom in organom združenja.
O delu skupščine se vodi zapisnik, v katerega se obvezno vnesejo vsi sklepi. Zapisnik podpišejo predsednik izvršnega odbora združenja, zapisnikar in dva od skupščine izvoljena overovatelja.
Izvršni odbor je izvršilni organ združenja, ki vodi delo združenja med dvema skupščinama v skladu s pravili in koristmi združenja ter sklepi skupščine. O opravljenem delu mora odbor poročati skupščini. Naloge Izvršnega odbora so:
skrbi za izvrševanje programa dela združenja
pripravlja predloge aktov združenja
skrbi za finančno in materialno poslovanje združenja
upravlja s premoženjem združenja
ustanavlja in ukinja komisije združenja
uresničuje druge naloge, ki izhajajo iz aktov združenja in naloge, ki mu jih še dodatno naloži skupščina.
Izvršni odbor sestavljajo predsednik, podpredsednik, tajnik, blagajnik in trije člani. Tajnik:
vodi evidenco članov združenja
vodi evidenco plačevanja članarine združenja
ureja korespondenco združenja (vabila, dopisi, obvestila, zapisniki ipd.)
sprejema pošto za združenje
ureja arhiv združenja
Funkcija blagajnika se sme poveriti nečlanu združenja, ki v tem primeru nima glasovalne pravice v izvršenem odboru. V tem primeru se izvoli dodaten član i zvršnega odbora.
Če se izpolnijo pogoji iz prvih treh točk tretjega odstavka 18. člena za predčasno razrešitev člana izvršnega odbora več kot mesec dni pred sklicem skupščine, sme izvršni odbor ob glasovanju vseh preostalih članov odbora začasno nadomestiti člana z enim izmed članov združenja. Na ta način sme odbor nadomestiti največ enega člana. Skupščina mora na naslednji seji potrditi nadomestnega člana ali izvoliti novega.
Predsednik izvršnega odbora zastopa združenje v stikih s fizičnimi in pravnimi osebami javnega in zasebnega prava v skladu s pooblastili in sklepi izvršnega odbora in skupščine in opravlja druge naloge, določene v tem statutu, drugih splošnih aktih združenja ali sklepih skupščine.
V primeru odsotnosti ali nastopa katerega izmed pogojev iz prvih treh točk tretjega odstavka 18. člena statuta opravlja funkcijo predsednika podpredsednik izvršnega odbora.
Izvršni odbor dela na sejah, ki jih skliče predsednik v skladu s potrebami združenja. Sejo mora sklicati, če to zahteva najmanj četrtina članov odbora.
Na sejo sme poleg članov povabiti tudi vsakogar, za kogar meni, da bi lahko s svojim sodelovanjem prispeval k uspešnejšemu delu odbora.
Izvršni odbor sklepa, če je na seji navzoča večina članov odbora. Odločitev sprejema z večino glasov navzočih članov odbora.
Nadzorni odbor spremlja smotrnost in skladnost dela organov in članov združenja s splošnimi akti, sklepi, načeli in koristmi združenja. V ta namen smejo imeti člani odbora vpogled v dejavnost in ustrezno dokumentacijo organov in članov združenja. Organi in člani združenja smejo nadzornemu odboru odreči vpogled v dokumentacijo, kadar bi se s tem kršila pravila varstva osebnih podatkov ali etična načela o odnosu med terapevtom in pacientom.
O svojem delu in ugotovitvah mora odbor poročati redni in po potrebi izredni skupščini združenja.
Nadzorni odbor sestavljajo predsednik, podpredsednik in član. Dela na sejah, ki jih skliče predsednik odbora.
Nadzorni odbor sklepa, če je na seji navzoča večina članov odbora. Odločitev sprejema z večino glasov svojih članov.
d) Častno razsodišče
Častno razsodišče sestavljajo predsednik, podpredsednik in član. Skupščina izvoli tudi dva nadomestna člana, ki prisostvujeta sejam razsodišča v primeru neaktivnosti katerega izmed članov ali izpolnjevanja katerega izmed pogojev tretjega odstavka 18. člena za predčasno razrešitev člana razsodišča. Razsodišče dela na sejah, ki jih skliče predsednik častnega razsodišča na predlog člana razsodišča ali treh članov združenja.
Razsodišče sklepa, če je na seji navzoča trojica članov ali namestnikov. Odločitev sprejema z večino glasov članov razsodišča.
Razsodišče obravnava kršitve članov in organov združenja. Kršitve so naslednje:
ne spoštovanje statuta, drugih aktov združenja in kodeksa etike bioenergetikov
neizpolnjevanje sklepov organov združenja
delovanje v nasprotju z interesi, koristmi in ugledom združenja
nepravilno finančno poslovanje ter drugi prekrški in kazniva dejanja, ki so v zvezi z opravljanjem bioenergetske dejavnosti.
Razsodišče vodi postopek s smiselno uporabo določb zakona, ki ureja upravni postopek. Postopek sproži na obrazloženo zahtevo enega izmed članov razsodišča ali treh članov združenja. O uvedbi postopka in o razlogih, navedenih v zahtevi za uvedbo postopka, obvesti predsednik razsodišča prizadetega člana. V obvestilu ga pouči o tem, da sme prisostvovati na seji, o kraju in datumu seje, o kateri se bo sklepalo o navedeni zahtevi.
S sklepom lahko razsodišče izvede naslednje ukrepe:
opomin zaradi lažjih oblik kršitev iz 36. člena statuta
javni opomin zaradi težjih oblik kršitev iz 36. člena statuta
izključitev zaradi posebno težkih kršitev iz 36. člena statuta
Če razsodišče ne ugotovi nobene izmed kršitev iz 36. člena statuta, razglasi s sklepom trditve iz zahteve predlagatelja za neutemeljene.
Zoper sklep ima prizadeti pravico do pritožbe na skupščino, ki dokončno odloči o zadevi.
Če razsodišče soglasno oceni, da so zatrjevane kršitve posebno težke oblike, sme do odločitve skupščine zamrzniti članstvo prizadetega v združenju.
IV. FINANČNO-MATERIALNO POSLOVANJE ZDRUŽENJA
Združenje pridobiva sredstva za uresničevanje svojih nalog:
s prihodki od lastnega dela (organizacija predavanj, publikacije s področja dejavnosti v skladu z veljavnimi predpisi ipd.) in premoženja (donacije ipd.)
z dotacijami, darili in volili
z drugimi prihodki, ki niso v nasprotju z nameni in koristmi združenja.
Višino članarine določi skupščina združenja.
Pridobljena sredstva se sme uporabiti izključno v skladu z nameni in koristmi združenja.
Finančno poslovanje združenja poteka v okviru finančnega načrta in sredstev združenja ter veljavnih predpisov in je javno. Vpogled vanj lahko zahteva vsak član združenja.
Finančno poslovanje združenja vodi izvršni odbor. O poslovanju vodi blagajnik ustrezno evidenco.
Finančne izdatke, ki bi pomembno vplivali na premoženje in delovanje združenja, mora pred sklenitvijo odobriti skupščina združenja.
Finančne in materialne listine podpisujeta predsednik in tajnik združenja. Finančno in materialno poslovanje mora biti v skladu z veljavnimi predpisi s tega področja. Blagajnik vodi finančno in materialno poslovanje v skladu s pravilnikom o finančno materialnem poslovanju v katerem združenje tudi določi način vodenja in izkazovanje podatkov o finančno materialnem poslovanju združenja, ki mora biti v skladu z računovodskimi standardi za društva.
Združenje ima svoj žiro račun pri Novi Ljubljanski banki d.d. poslovalnica Moste.
V. POSTOPEK ZA SPREMEMBO STATUTA
Pobudo za spremembo statuta lahko vloži vsak član. O tem, ali bo pobuda uvrščena na dnevni red, odloči izvršni odbor najkasneje v enem mesecu po prejemu pobude.
Najmanj ena četrtina članov združenja lahko vloži zahtevo za spremembo statuta. S predsednikom izvršnega odbora mora zahtevo uvrstiti na dnevni red prve naslednje seje ter o njej v petnajstih dneh obvestiti vse člane združenja.
O spreminjanju statuta sklepa skupščina združenja z dvotretjinsko večino glasov svojih članov.
VI. PRENEHANJE ZDRUŽENJA
Združenje preneha z delom, če tako odloči skupščina združenja ali če se število članov zmanjša pod deset ali po samem zakonu o društvih.
O prenehanju dela združenja odloči skupščina z dvotretjinsko večino glasov navzočih članov.
V primeru prenehanja dela združenja premoženje pripada Zvezi Rdečega križa Slovenije.
Ta sprememba statuta velja od dne, ko ga sprejme skupščina združenja.
Spremembo statuta je sprejela skupščina na seji 17.11.2007.
Predsednik Združenja bioenergetikov Slovenije
Igor J. Končan